
****

**Ledelses- og Årsberetning**

**2021**

**Kliplev Kultur- og Idrætscenter,**

**Kliplev Hallen**

**Skolegade 13, Kliplev**

**6200 Aabenraa**

**20 53 64 44**

**CVR nr. 39 83 02 13**

[**www.kliplevhallen.dk**](http://www.kliplevhallen.dk)

**Ledelsespåtegning**

Ledelsen/bestyrelsen har dags dato 28. marts 2022 aflagt årsrapporten for 2021 for Den Selvejende Institution Kliplev Kultur- og Idrætscenter, Kliplev Hallen.

Årsrapporten er aflagt i overensstemmelse med årsregnskabslovens Model A, jf. afsnittet om anvendt regnskabspraksis.

Vi anser den valgte regnskabspraksis for hensigtsmæssig, således at årsrapporten giver et retvisende billede af institutionens aktiver og passiver, finansielle stilling samt resultatet.

Kliplev, den 28. marts 2022

Halbestyrer

|  |  |  |  |  |
| --- | --- | --- | --- | --- |
| Sign. Jens Veng |  |  |  |  |
| Jens Veng |  |  |  |  |

Bestyrelse

|  |  |  |  |  |
| --- | --- | --- | --- | --- |
| Sign. Michael Erbs |  | Sign. Uve Jensen |  | Sign. Nadine Jessen |
| Michael Erbs  Formand |  | Uve Jensen  Næstformand |  | Nadine Jessen  Kasserer |
|  |  |  |  |  |
| Sign. Mette Jørgensen |  | Sign. Bjarne Petersen |  | Sign. Jannet Jensen |
| Mette Jørgensen  Medlem |  | Bjarne Petersen  Medlem |  | Jannet Jensen  Sekretær |
|  |  |  |  |  |
| Sign. Søren Petersen |  |  |  |  |
| Søren Petersen  Medlem |  |  |  |  |

Institutionsoplysninger

**Institutionen** Institution: Kliplev Kultur- og Idrætscenter, Kliplev Hallen

Vej: Skolegade 13

By: Kliplev, 6200 Aabenraa

Telefonnr.: 20 53 64 44

Web: www.kliplevhallen.dk

E-Mail: kliplevhallen@mail.dk

Cvr. nr. 39 83 02 13

**Halbestyrer** Jens Veng

**Bestyrelse** Formand: Michael Erbs  
Næstformand: Uve Jensen  
Kasserer: Nadine Jessen  
Sekretær: Jannet Jensen  
Øvrige bestyrelsesmedlemmer: Bjarne Petersen, Søren Petersen og Mette Jørgensen.

**Ledelsesberetning**

**Hovedaktiviteter**

2021 blev igen et år hvor Corona-pandemien satte sit præg på Danmark og dermed også Kliplev Kultur- og Idrætscenter, KKI, heldigvis blev vi langt fra så hårdt ramt pga. nedlukning som i 2020. Trods det har det alligevel været en udfordring af få de forskellige aktiviteter startet op igen, vi er på vej, men man kan se at antallet af brugere er dalet i forhold til tidligere.

Vores hovedaktivitet er udlejning til det lokale foreningsliv. Hallen er pænt udlejet på hverdage, men det kniber fortsat lidt med weekenderne. Heldigvis har vi i perioder haft testcenter i hallen, som økonomisk har kunnet bidrage positivt, i forhold til de manglende aktiviteter. Desværre har indtægterne i forbindelse med testcentrene, ikke helt stået mål med udgifterne, men noget er trods alt bedre end ingenting.

Vi arbejder fortsat på at få andre aktiviteter end de rent idrætslige, ind i hallen, og vi frygter, at vi efter Corona’en, skal kæmpe for at få alle timer besat igen, og folk ned i hallen. I 2021 har vi fortsat haft brugere, og heldigvis for en del aktiviteter, med samme antal deltagere end før Corona. Vi har fortsat åbent for afholdelse af f.eks. fødselsdage, kobberbryllupper og konfirmationer m.v. Vi arbejder forsat hårdt på, at gøre vores lokaler mere attraktive for vores brugere. Vores hovedmål er at gøre hallen til hele områdets mødested, hvor f.eks. bryllupper, fødselsdage, firmafester, begravelseskaffe, og mange andre aktiviteter afholdes. I løbet af efteråret 2021 fik vi renoveret vores hovedindgang, vi mangler dog lige det sidste, det arbejdes der på.

Udlejningen til foreningerne er stort set stillestående og er i 2021 på 1.134 timer i hallen og 505 timer i opvarmningslokalet. Brugen af opvarmningslokalet til idrætsformål er i let stigning. Dertil kommer 304 timer til skolen og 140 timer til fritidshjemmet. Desuden har vi også haft besøg af de kommunale dagplejere i 20 timer, og Søgård Friskole i 27 timer. Der er ligeledes lavet aftale med Sygeplejeafdelingen om leje af mødelokale i 3 timer hver tirsdag. Her pakkes der bl.a. medicin til borgere. Denne aftale har kørt upåvirket af Corona.

Vores nye tiltag til J-Dag, blev for alvor skud i gang i 2018 og 2019, og vi måtte desværre aflyse også i 2021. Men håber på at kunne afholde J-Dag i 2022, den 4. november, hvor vi allerede nu har aftalerne på plads med musik. Vi har valgt, at J-Dag i Kliplev Kultur- og Idrætscenter skal være en tradition, da vi har fået positive tilbagemeldinger fra arrangementet.

Vi har også planer om at lave en ”Syng med” aften med spisning, når det igen bliver tilladt.

Salget af reklameplads er svagt stigende i forhold til de foregående år, nogle forsvinder mens andre heldigvis kommer til, og vi finder plads til alle.

Vi arbejder fortsat på idéerne fra vores Markedsanalyse, som indtil videre har givet positive aftaler med en stor privat virksomhed om leje af hallen. Desværre har firmaet valgt at flytte, men der kommer fortsat brugere derfra. Vi arbejder dog fortsat løbende på at skaffe nye aftaler i hus.

Derudover spekuleres i flere og nye aktiviteter i hallen, som kan styrke indtjeninger til hallen, og vi har i 2021 ventet på at kunne starte noget op, men desværre gjorde Corona’en, at vi ikke for alvor kunne komme i gang. Vi forventer det lykkes i løbet af 2022. Det lykkes os dog bl.a. at komme i gang med vores damehold i motionscentret.

Rygtræning er fortsat godt kørende, men desværre har vi haft lukket ned i en kort periode. Men vi klør på, så meget vi kan. Rygproblemerne er der jo stadig selvom vi har Corona. Der kommer af og til nye til, men der er fortsat plads til flere.

Spinning har pga. Corona også haft det svært, men enkelte ildsjæle har kæmpet for at holde det kørende. Stort tak til Jer. Vi håber at kunne starte friske op igen når muligheden byder sig, og i øjeblikket arbejdes der på at opsætte en projektor og storskærm, og kører spinning elektronisk, med billede og lyd. Det bliver spændende at komme i gang med.

Selve motionscentret kører også rigtig fint. Vi fortsætter med succesen, vores familie abonnement til 3.000 kr., for et helt års medlemskab. Der er allerede solgt en del medlemskaber. I 2021 fik vi startet dameholdet op i motionscentret, som et forsøg på at tiltrække flere kvinder til motionscentret. Det ser ud til at være kommet godt fra start. Og der er selvfølgelig altid plads til flere.

I motionscentret har vi fortsat en samarbejdsaftale med hjerteforeningen, til glæde for både brugere og hallen. Hjerteforeningen har fortsat mange medlemmer i motionscentret, og det er vi rigtig glade for.

I 2021 lykkes det med tilskud fra kommunen, at få renoveret det sidste af vores baderum, og ikke mindst få renoveret vores hovedindgangsparti. Dette var tiltrængt, da de gamle limtræsbjælker vi meget rådne. Vi har lige for nyligt fået det sidste omkring hovedindgangen renoveret, fjernelse af loft og vindfang, og vi er godt tilfreds med resultatet. Vi mener hallen nu er blevet mere åben og indbydende.

Af andre tiltag i hallen kan nævnes, at vi desværre også i 2021 måtte aflyse foredraget med Kaare Fuglsang Bach Toft, men der er en aftale på plads om at det bliver afholdt i 2022: 200 kg lettere, livet er fedt. Foredraget afholdes torsdag den 29. september.

Vi ønsker fremover at arbejde langt mere med fokus på PR for hallen og vores aktiviteter, både via hjemmesiden, facebook m.v., simpelthen for at gøre hallen og vores aktiviteter mere synlige.

Der er altid noget at tage fat på og det er rigtig dejligt, at der stadig er nogen, der har tid og ikke mindst lyst til at give en hånd med. Tusind tak for det til alle hjælpere, uden Jer ville det ikke være nemt. Og ikke mindst bestyrelsen er med til at trække det store læs.

Vi er fortsat meget fokuserede på, at have et velfungerende cafeteria til gavn for hallen og lokalsamfundet, og håber det kommer godt i gang igen, når Corona’en forhåbentlig nu har sluppet sig tag. Vi glæder os virkelig til der igen kommer masser af liv og glæde i hallen og cafeteriet.

**Udviklingen i regnskabsåret**

I 2021 går vi ud med et overskud på ca. 165.000 kr., som vi anser for tilfredsstillende, især når vi tager i betragtning, at vi har haft endnu et år med Corona.

Alt i alt, er vi tilfredse med årets resultat, set i lyset af at vi står overfor store udgifter i de kommende år, som f.eks. nyt fyr, udsugning m.v.

**Institutionens forventede udvikling**

Vi har stadig fokus på weekend udlejningen. Der er heldigvis kommet lidt flere weekendstævner til, og vi arbejder forsat på at få flere til. Noget der især skyldes, at vi har et cafeteria, der er åbent. Det mener vi betyder utrolig meget for hallen, og vi vil gøre meget for at cafeteriet bibeholdes fremover.

Der afholdes en del eksterne møder som generalforsamlinger, undervisning, konfirmationer og lignende i vore mødelokaler, og ikke mindst Dart er kommet rigtigt godt i gang i opvarmningslokalet.

Vi må erkende at der er mange om buddet, når det gælder at få udlejet til institutioner som f.eks. EUC. Vi håber dog på at de får lyst til at komme tilbage.

Nettoindtægterne fra salg af reklameplads ligger på lige knap 50.000 kr.

Vores energi- og el-udgifter er meget høje, og ikke mindst her i sidste halvdel af 2021. Men vi arbejder hele tiden på at finde løsninger, som kan begrænse udgifterne. Der er for nyligt lavet nye el-aftale med firmaet GNP, som forventeligt skulle give en besparelse.

For at holde udgifterne nede udføres meget arbejde ved frivillig arbejdskraft. Det er især udvalgte nøglepersoner og bestyrelse, der må holde for. Vi håber de kan holde arbejdsglæden og gejsten oppe – også fremover. Renovering af sidste baderum kom vi også i mål med, samt renovering af hovedindgangspartiet, dog med hjælp fra håndværkere. Lidt afledte arbejdsopgaver har der været, og tak til alle hjælpere med opgaven.

Der er fortsat en del projekter i fremtiden, for at holde hallen i god form. I samarbejde med Aabenraa kommune bliver der i kommunens BygningsData (DBD) system indberettet ønsker fra kommunens haller, og der er pt. udarbejdet en 3-års plan, som senere udbygges til en 10 års plan.

Som noget nyt var planen i 2020 at vi ville have afholdt 1 eller 2 fælles arbejdsdage for alle i nærområdet, hvor vi vil udføre nogle forudbestemte arbejdsopgaver i hallen, som f.eks. maling, opsætte lofter, skifte døre m.v. Desværre fik vi heller ikke muligheden for at afholde dagen i 2021, men det er vores plan at det kan lykkes i 2022. Vi håber dagen kan være tilbagevendende hvert år, og vi håber at se rigtig mange som har lyst til at hjælpe.

**Begivenheder efter regnskabsårets afslutning**

I 2021 fik vi i udviklingstilskud fra Aabenraa Kommune ca. 150.000 kr.

Vores udviklings model går ud på at fastholde, og udvide antallet af brugere og aktiviteter, samt lette bestyrerens arbejdsbyrde.

Heldigvis har hallen et godt bagland, der bakker godt op, og det håber jeg vil fortsætte – der bliver brug for det.

Og i hallens bestyrelse, og i samarbejde med halinspektøren, arbejdes der fortsat på at udtænke nye muligheder og aktiviteter, som kan skabe øgede indtægtsmuligheder for Kliplev Kultur- og Idrætscenter. Og vi er selvfølgelig åbne for idéer og forslag udefra.

**Anvendt regnskabspraksis**

Årsrapporten for 2021 er aflagt i overensstemmelse med principperne i årsregnskabslovens bestemmelser for klasse A - virksomheder.